### Beslutningstema

Det skal besluttes om forslag til Lokalplan nr. 214-310 og Kommuneplantillæg nr. 175-310 for Sine Sportsefterskole skal sendes i offentlig høring i 4 uger.

For Klima-, Vækst- og Udviklingsudvalget omfatter det kommuneplantillægget. For Teknik- og Miljøudvalget omfatter det lokalplanen.

### Sagsfremstilling

Forslag til Lokalplan nr. 214-310 og Kommuneplantillæg nr. 175-310 for Sine Sportsefterskole er klar til at blive sendt i offentlig høring.

Lokalplanen skal sikre, at sportsefterskolen SINE er rustet til fremtidige krav og forventninger til efterskoler inden for lokalplanens rammer. Det er et centralt mål, at lokalplanen muliggør realisering af både konkrete udvidelsesbehov og den nødvendige omstillingsparathed i forhold til ændringer i lovgivning og standarder for faciliteter. Aktuelt er der ved lokalplanens udarbejdelse et presserende behov for etablering af en ny dansesal, hvilket ikke kan imødekommes under det nuværende plangrundlag. På længere sigt kan der endvidere opstå behov for at opføre værkstedsfaciliteter til undervisningsbrug i forbindelse med en kommende skolereform og heraf ledte projekter.

Lokalplanen fastholder anvendelsen i området til offentlige og rekreative formål. Lokalplanen har derudover til formål at fastlægge placeringen af ny bebyggelse i området, herunder til en ny dansesal.

Områdets brede anvendelse opretholdes som hidtil og fastlægges derfor til rekreative og offentlige formål, nærmere betegnet efterskole med brede undervisningsformål. Planområdet skal desuden rumme privat service og liberalt erhverv, herunder kontor- og serviceerhverv samt boliger.

Lokalplanområdet ligger syd og vest for ådalsforløbet i [adresse], som en del af det større sports- og rekreative område vest for kommunevejen, Ved Dammen. Lokalplanområdets afgrænses mod vest og syd af [adresse], mod nord ligger et beplantningsbælte og marker i drift og mod øst afgrænses området af boldbaner og øvrige sportsfaciliteter i tilknytning til Klosterhallerne. Længere mod øst afgrænses det samlede sports- og rekreative område af et beplantningsbælte langs Ved Dammen.

Der er til planforslagene udarbejdet en screening i henhold til lov om planer programmer og projekter, som afgøre at planerne ikke er fuld miljøvurderingspligtige. Screeningsafgørelsen offentliggøres samtidig med at lokalplanen og kommuneplantillægget sendes i høring.

Det er vurderet at planerne har en udformning og størrelse som gør at 4 ugers høring er tilstrækkelig.

Sagen behandles sideløbende på Klima-, Vækst- og Udviklingsudvalget i forhold til kommuneplantillægget men samles under et punkt i Økonomiudvalget og Kommunalbestyrelsen.

### Lovgrundlag

Planloven

### Indstilling Fagchefen for Klima, Plan og Udvikling indstiller,

at forslag til Kommuneplantillæg nr. 175-310 for Sine Sportsefterskole sendes i offentlig høring i 4 uger, og

at indstillingen videresendes til Økonomiudvalget og Kommunalbestyrelsen.

### Beslutning

Indstillingen anbefales.